Gare Montparnasse

Gare Montparnasse (slovensky Stanica Montparnasse) je železničná stanica v Paríži. Hlavová stanica sa nachádza priamo na hranici 14. a 15. obvodu na Place Raoul Dautry. Súčasná budova stanice pochádza zo 60. rokov 20. storočia. Stanica je významným dopravným uzlom, odkiaľ odchádzajú vlaky TGV do Bretónska, k pobrežiu Atlantiku na západ a juhozápad Francúzska a do Španielska. So svojimi 50 miliónmi cestujúcich ročne je štvrtou najväčšou stanicou v Paríži. Dejiny Prvé nástupište Montparnasse bolo otvorené 10. septembra 1840 pod názvom Gare de l'Ouest - Rive Gauche (Západná stanica - Ľavý breh) na konci ulice Rue de Rennes, zhruba 330 metrov od dnešného hlavného vchodu na mieste, kde stojí Tour Montparnasse. Pretože nástupište už čoskoro nedostačovalo narastajúcej doprave, bolo v rokoch 1848 - 1852 postavené miesto neho úplne nové. Jeho autormi boli architekt Victor Lenoir a inžinier Eugène Flach Táto budova vydržala až do 60. rokov 20. storočia. 22. októbra 1895 došlo k železničnému nešťastiu pri ktorom lokomotíva, ktorej zlyhali brzdy, prešla po viadukte cez celú staničnú halu, prerazila stenu staničnej budovy a prepadla na ulicu. Na konci 30. rokov bola pristavená budova stanice v štýle art deco, ktorá neskôr slúžila pre vlaky prímestskej železnice. Na tejto stanici podpísal 25. augusta 1944 generál von Choltitz, veliteľ nemeckej posádky v hlavnom meste, kapituláciu, čím sa skončila okupácia Paríža. Dnešná budova železničnej stanice bola postavená v 60. rokoch spoločne s Tour Montparnasse v rámci stavebnej obnovy štvrte Montparnasse. Novú stanicu vytvorili architekti Eugène Beaudouin, Urbain Cassan, Louis de Hoym de Marien, Raymond Lopez a Jean Saubot. Samotná stanica je úplne obklopené kancelárskymi a obytnými budovami. V septembri 1969 bola na stanici slávnostne otvorená kaplnka Saint-Bernard-de-Montparnasse. V roku 1990 bola v rámci zavedenia spojov TGV budova doplnená sklenenou prístavbou, ktorá umožnila lepšie využitie železničnej stanice. Na streche, ktorá prekrýva 22 koľají, bol vybudovaný verejný park Jardin Atlantique s pomníkom pripomínajúcim protinacistický francúzsky odboj. Nástupištia Stanica má 28 nástupíšť : 1-9 : TGV Atlantique 10-17 : Transilien N 18-24 : TER Centre, TER Pays de la Loire a TGV Atlantique 25-28 : TER Basse - Normandie, TER Haute - Normandie a Intercités Normandie Spojenie Diaľkové spoje jazdia predovšetkým do západnej a juhozápadnej časti Francúzska na pobreží Atlantiku a kanálu La Manche. Do zahraničia jazdia vlaky TGV do Španielska a Portugalska. Po zavedení spojov TGV boli na stanici zrušené všetky nočné vlaky. Zo stanice sa cestuje do francúzskych regiónov : Dolná Normandia (Granville) - vlaky Intercités Bretónsko (Rennes, Saint - Malo, Brest, Lorient, Quimper) - vlaky TGV Pays de la Loire (Le Mans, Laval, Nantes, Angers, La Roche-sur-Yon, Les Sables-d'Olonne, Saint-Nazaire, Le Croisic) - vlaky TER a TGV Centre-Val de Loire (Chartres, Tours) - vlaky TER a TGV Poitou-Charentes (Poitiers, Châtellerault, Saint-Maixent, Surgères, Niort, La Rochelle, Angoulême) - vlaky TGV Akvitánsko (Bordeaux, Arcachon, Libourne, Agen, Dax, Bayonne, Biarritz, Saint-Jean-de-Luz, Ciboure, Hendaye, Pau) - vlaky TGV Midi-Pyrénées (Toulouse, Montauban, Lurdy, Tarbes) - vlaky TGV Linky Transilien obsluhujú departement Yvelines. Železničná stanica je prepojená so stanicou parížskeho metra Montparnasse – Bienvenüe. Prevádzka na stanici Na stanici sa každoročne odbavuje asi 115 000 vlakov, v priemere 315 vlakov denne. Prejde ňou v priemere 175 000 cestujúcich denne, ale na začiatku prázdnin sa ich počet môže zvýšiť až na 400 000. Vlaky TGV odviezli v roku 2006 25,6 miliónov cestujúcich, 25,7 milióna roku 2007 a 26,4 milióna v roku 2008. Iné projekty Commons ponúka multimediálne súbory na tému Gare Montparnasse Zdroj Tento článok je čiastočný alebo úplný preklad článku Gare Montparnasse na českej Wikipédii.